Ar Vuhez Kristen

Arabat kemmeskañ ar gelaouenn-mañ gant Kannad ar Vuhez Kristen (1945-1946).
Ar Vuhez Kristen a oa ur gelaouenn gatolik e brezhoneg, embannet adalek 1926 ha betek 1944. 

Embannet e veze gant Trede Urzh Sant Frañsez ha renet gant an Tad Medar (Jakez Dourmab), kabusin e Rosko, hag a skrive kalz pennadoù enni. Embannet e voe ar gelaouenn en Oriant da gentañ (moullet gant ar Bayon) hag e Rosko goude, adalek miz Eost 1937. Niverenn Mezheven-Gouere 1944 e voe an niverenn ziwezhañ.

Relijiel e oa danvez ar gelaouenn, gant pennadoù diwar-benn kelennadurezh an Iliz katolik, diwar-benn ar misionoù, buhez ar familhoù... Ur wech bennak e oa anv eus politikerezh ivez, evel da skouer e miz Genver 1937, pa lenner "Perak n'hellomp ket ni katoliked beza komunist". Pe c'hoazh ar pennad goapaus, "Baradoz ar gomunisted, pe eun droig vale e bro ar bara, ar peoc'h hag al liberte", embannet e mizioù Meurzh hag Ebrel 1937 ha sinet "Petromik" (unan eus anvioù-pluenn an Tad Medar), ha ma reer anv eus levrioù embannet gant Walter Citrine hag André Gide, bet o-daou o veajiñ en Unvaniezh Soviedel. 

Embannet e veze ar gelaouenn en ur stumm gwenedek ivez, gant an titl Er Vuhé Kristén.

Levrioù
Ouzhpenn ar gelaouenn e voe embannet un toullad levrioù gant Ar Vuhez Kristen ivez, evel da skouer, er bloavezhioù 1940 : 
Sant Fransez a Aziz, mignon ar vugale, gant "Breur Melar" (Tad Medar) (1941)
Levrig-dorn Trede Urz Sant-Fransez a Asiz (1941)
Sant Fransez a Asiz, gant an Tad Eujen (1942)
Prezegennou war Drede Urz S. Fransez a Asiz (he natur, he salvoudegez) (1943)
Fâtima !!, gant an Tad Medar (1943)
Diwar c'hoarzin, gant an Tad Medar (1945)
Ar grasou pe ar pedennou evit ar re varo, gant Yeun ar Go (1945)
Bleuniou Sant Fransez a Asiz, gant an Tad Eujen (1945)
Buhez skeudennet Sant Fransez a Asiz, gant an Tad Eujen (1947)

Liammoù diavaez
Niverennoù embannet eus 1937 da 1944
Renabl eus ar pennadoù, gant Emglev an Tiegezhioù 

Rummad:Kelaouennoù brezhonek
Rummad:Kelaouennoù katolik
Rummad:Kelaouennoù Breizh aet da get